**Š t a t ú t**

**Stredoeurópskeho výskumného ústavu Sørena Kierkegaarda pri Katedre všeobecnej a aplikovanej etiky Filozofickej fakulty UKF v Nitre**

**Článok 1 ÚVODNÉ USTANOVENIA**

Tento štatút upravuje postavenie Stredoeurópskeho výskumného ústavu Sørena Kierkegaarda pri Katedre všeobecnej a aplikovanej etiky Filozofickej fakulty Univerzity Konštantína Filozofa v Nitre (ďalej len “ústav”), jeho organizáciu, činnosť a hospodárenie v súlade so Štatútom a Organizačným poriadkom FF UKF a UKF v Nitre (ďalej len ”štatút a organizačný poriadok fakulty a univerzity”).

**Článok 2 OBLASŤ PÔSOBENIA**

Náplňou činnosti ústavu je najmä:

1. vedecko-výskumná činnosť, ktorá sa zameriava na nasledujúce oblasti: (1) monitorovanie vplyvu diela S. Kierkegaarda na vývoj filozofického myslenia v Strednej Európe v kontexte celospoločenských zmien; (2) prehlbovanie komparatívnych poznatkov z oblasti hermeneutických a interpretačných trendov s ohľadom na dielo S. Kierkegaarda a jeho význam pre mienkotvorných filozofov vo svetovom kontexte; (3) rozširovanie informácií o medzinárodných aktivitách výskumných centier Európe, USA a v Ázii; (4) organizovanie vedeckých podujatí v predmetnej oblasti,
2. vzdelávacia činnosť formou odborných podujatí, prednášok, seminárov a konferencií, ktorých obsah a ciele zodpovedajú poslaniu ústavu,
3. vytváranie siete vzťahov vedeckých pracovísk v stredoeurópskom priestore s presahom na postkomunistické krajiny východnej Európy a poskytovať svoje výstupy zriaďovateľovi s cieľom inovácie a aktualizácie vzdelávacej, metodickej a konzultačnej činnosti,
4. vydávanie učebných textov a zborníkov z vedeckých podujatí, kníh a štúdií ako aj inývh neperiodických publikácií z oblasti filozofie a etiky v intenciách cieľov ústavu,
5. spolupráca s inými pracoviskami podobného zamerania na Slovensku a v zahraničí
6. publikovanie anglickej verzie sekvencie Acta Kierkegaardiana a slovenskej verzie sekvencie Supplement Acta Kierkegaardiana v spoluprácii s Toronto University.

**Článok 3 PRÁVNE POSTAVENIE**

1. Ústav je organizačnou súčasťou Filozofickej fakulty UKF v Nitre (ďalej len “fakulty”) a jeho postavenie vyplýva zo štatútu a organizačného poriadku fakulty.
2. Ústav zriaďuje a ruší dekan fakulty po predchádzajúcom vyjadrení akademického senátu fakulty.
3. Vedenie ústavu v zmysle tohto štatútu vykonáva riaditeľ menovaný dekanom. Ústav má vlastnú pečiatku.
4. Dokumenty vydávané v kompetencii ústavu podpisuje jeho riaditeľ.
5. Riaditeľ ústavu vo svojej práci môže využívať poradný orgán, ktorým je rada konzultantov.
6. Na zabezpečenie plnenia špecifických úloh zriaďuje riaditeľ ústavu odborné orgány a komisie.

**Článok 4 NÁZOV A SÍDLO**

1. Ústav používa názov “Stredoeurópsky výskumný ústav Sørena Kierkegaarda pri Katedre všeobecnej a aplikovanej etiky Filozofickej fakulty Univerzity Konštantína Filozofa v Nitre”. Ústav môže používať skrátený názov “Stredoeurópsky ústav Sørena Kierkegaarda pri KVAE FF UKF v Nitre“ alebo skratku “SVÚ SK FF UKF”.
2. Sídlom ústavu je budova Filozofickej fakulty UKF v Nitre, Hodžova 1, Nitra. Na svoju činnosť v súlade so štatútom môže využívať aj iné priestory a potrebné prístroje a zariadenia fakulty a univerzity.

**Článok 5 RADA KONZULTANTOV**

1. Rada konzultantov má štyroch členov a predsedu. Jej predsedom je riaditeľ ústavu. Funkčné obdobie rady konzultantov je trojročné a začína plynúť dňom menovania jej členov riaditeľom ústavu.
2. Členov rady konzultantov vymenúva riaditeľ ústavu z radov učiteľov a vedeckých pracovníkov Univerzity Konštantína Filozofa v Nitre a z externých domácich a zahraničných odborníkov.
3. Rada konzultantov prerokúva mimoriadne úlohy z oblasti výskumných činnosti ústavu a jeho rozvojových stratégii.

**Článok 6 ORGANIZAČNÉ ČLENENIE**

1. Na čele ústavu je riaditeľ ústavu, ktorý organizuje a riadi jeho činnosť a ktorý zodpovedá za plnenie jeho úloh vedúcemu katedry.
2. V ústave pôsobia pedagógovia, odborní pracovníci a ostatní pracovníci. Pracovné pomery pracovníkov sa riadia všeobecne záväznými právnymi predpismi a vnútornými predpismi UKF v Nitre.
3. Vybrané činnosti môže ústav zabezpečiť prostredníctvom externých spolupracovníkov.
4. Pracovníkov ústav prijíma do pracovného pomeru na základe výberového konania vypísaného dekanom fakulty rektor univerzity.
5. Organizačnú štruktúru ústavu schvaľuje dekan fakulty na návrh riaditeľa ústavu.

**Článok 7 PRÁVA A POVINNOSTI ZAMESTNANCOV**

Práva a povinnosti zamestnancov ústavu určujú všeobecne záväzné právne predpisy, interné predpisy UKF, kolektívna dohoda uzavretá na príslušný kalendárny rok, kolektívna zmluva a pracovná zmluva.

**Článok 8 ZÁVEREČNÉ USTANOVENIA**

Tento štatút nadobúda účinnosť dňom podpísania dekanom Filozofickej fakulty Univerzity Konštantína Filozofa v Nitre.

V Nitre 6. júna 2011 prof. PaedDr. Bernard Garaj, CSc.

 dekan Filozofickej fakulty UKF v Nitre